**Dyddiad cyhoeddi:** 19 Ebrill 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*“Allwn ni holi sut mae'r contractiwr llwyddiannus wedi dangos ei gymhwysedd a’i ardystiad trydydd parti yn ôl yr hyn a nodir yn y pecyn tendro ar Gwerthwch i Gymru Cyf- JAN385549F Gwasanaethau Rheilffyrdd Trafnidiaeth Cymru Cyf - Asesiadau Risg Tân Cyfrol 5 - Cwmpas y gwaith?*

*Rydyn ni'n talu swm sylweddol ar ein Hardystiad drwy asesiad risg tân diogelwch bywyd BAFE SP205 a chynlluniau diffoddydd tân BAFE SP101. Mae hyn yn sicrhau, wrth benodi contractiwr cymwys, bod sicrwydd rhesymol o’u gwaith. Nid yw’r contractiwr a ddyfarnwyd yn hysbysebu eu bod yn cynnal naill ai asesiad risg tân ac nid ydynt yn ymddangos ar gofrestr BAFE ar gyfer y naill wasanaeth na’r llall o’r 2 a gafodd eu tendro.”*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

Cynhaliwyd y Gwahoddiad i Dendro yn unol â’r broses a nodir yn ‘Cyfrol 1 – Cyfarwyddiadau a gofynion’. Cyhoeddwyd y ddogfen hon fel rhan o’r pecyn tendro. Cynhaliwyd yr asesiad o’r tendr gan dîm traws-swyddogaethol a oedd yn adolygu agweddau masnachol a gweithredol y cyflwyniadau. Gofynnwyd i bob cyflenwr ymateb i’r cwestiynau er mwyn bodloni’r meini prawf a nodir yn y tabl isod (ffig.1) a dyfarnwyd sgoriau yn unol â hynny.

**Ffig.1**

|  |  |  |
| --- | --- | --- |
| **Cyf** | **Maen Prawf**  | **Pwysoliad** |
| *D1* | *Methodoleg* | *45%* |
| *D2* | *Iechyd, Diogelwch a Llesiant* | *25%* |
| *D3* | *Polisi / Gweithdrefn Cynaliadwyedd y Contractiwr* | *20%* |
| *D4* | *Profiadau blaenorol* | *10%* |
|  | ***Cyfanswm*** | ***100%*** |

Roedd y tîm Asesu yn fodlon bod y cyflenwr a ddewiswyd wedi dangos ei gymhwysedd i’r lefel ofynnol er mwyn dyfarnu’r contract. Mae cynnwys y tendr buddugol wedi’i heithrio rhag cael ei datgelu o dan A43(2) (Niwed i Fuddiannau Masnachol) o’r Ddeddf Rhyddid Gwybodaeth (2000), sy’n ymwneud â datgelu gwybodaeth a fyddai’n debygol o gael effaith niweidiol ar fantais gystadleuol cyflenwr.

Mae defnyddio’r eithriad hwn yn amodol ar asesiad o fudd y cyhoedd. Yn yr achos hwn, mae ffactorau o blaid datgelu, fel budd cyffredinol y cyhoedd mewn tryloywder a bod yn agored, yn cael eu gorbwyso gan y niwed posibl i weithrediad effeithiol a theg ein proses ymgeisio; gan y gallai datgelu’r wybodaeth hon roi mantais annheg i gystadleuwyr y cyflenwr a benodir drwy ddylanwadu’n artiffisial ar y farchnad. Dylid nodi hefyd bod rhaid ystyried datgeliadau a wneir o dan y Ddeddf Rhyddid Gwybodaeth fel datgeliad i’r cyhoedd yn gyffredinol.

Mae’n hanfodol bod TrC yn cymryd gofal i gynnal uniondeb ei broses gaffael er mwyn sicrhau’r gwerth gorau am arian y trethdalwyr. Byddai datgelu’r wybodaeth hon yn cael effaith negyddol, ac arwyddocaol, ar y gonestrwydd hwnnw ac mae’n debygol y byddai’n arwain at ddrwgdybiaeth o’n sefydliad ac yn rhwystro cwmnïau rhag ymgysylltu â’n proses ymgeisio eto. O’r herwydd, byddai datgelu hefyd yn debygol o niweidio buddiannau masnachol TrC, drwy niweidio ein gallu i gael y gwerth gorau o’n prosesau caffael. Yn y pen draw, byddai hyn yn arwain at gost uwch i’r cyhoedd.

Yn yr achos hwn, rydyn ni o’r farn mai’r budd i’r cyhoedd yw cael y gwerth gorau o’r farchnad, gan barchu’r ymrwymiadau ymhlyg a phenodol o ran cyfrinachedd sy’n cael eu creu drwy’r broses gaffael. Felly, rydyn ni’n cadw’r wybodaeth sydd wedi’i chynnwys gyda’r cais buddugol a oedd yn dangos cymhwysedd y cyflenwr a benodwyd.

Mae’n werth nodi nad yw Cofrestru BAFE/Ardystiad Trydydd Parti i Gynllun BAFE yn ofyniad cyfreithiol ar hyn o bryd, ac nad oedd yn ofyniad gorfodol yn y Tendr hwn.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".